Team

Team je aj starší (a anglický) pravopis slova tím, pozri tím.

Team je slovenská rocková skupina. Vznikla začiatkom 80. rokov 20. storočia v Martine. V rokoch 1989, 1990 a 1991 získala ocenenie "Zlatý slávik". V roku 1991 získal toto ocenenie v kategórii "spevák" člen skupiny Pavol Habera. Po veľkom úspechu prvého albumu Team, ho skupina celý naspievala aj v esperante. Uľahčilo im to cestovanie do zahraničia, lebo hrávali na stretnutiach esperantistov mimo Česko-Slovenska.

História

Začiatky 
Team založili gitarista Dušan Antalík a basgitarista Ivan Válek v roku 1980 v Martine. Prvú známu zostavu tvorili okrem nich ešte spevák a hráč na klávesové nástroje Milan Dočekal a bubeník Ivan Marček. Medzi rokmi 1982 – 1984 však bola skupina neaktívna, keďže jej členovia museli odísť na povinnú vojenskú službu.

Prvý singel Beh vyšiel v roku 1985. V roku 1986 sa ku skupine pridal druhý hráč na klávesoch Bohuš Kantor. S ním natočila skupina single ako Na jednej lodi alebo Dievčatá zozadu. S producentom Julom Kinčekom začína Team pripravovať svoj debutový album.

Prvé albumy 
V roku 1988 prišiel do Teamu spevák Paľo Habera. Väčšinu materiálu na debutový album mal Team už nachystanú, sám Habera prispel piesňami Máš moje číslo a List od Vincenta, ktorú pôvodne nahral so svojou predchádzajúcou skupinou Avion. Najznámejším hitom z tohto albumu bola pieseň Reklama na ticho. Album bol úspešný a skupina ho nahrala ešte raz v esperante, s čím im pomáhal nový manažér Stano Marček.

Na druhom albume Prichytený pri živote nahradil Ivana Marčeka Erich Siegel. Známymi piesňami z tohto albumu sú Prievan v peňaženke a Lietam v tom tiež. Siegel hral aj na ďalšom albume Team 3, z ktorého pochádza hit Držím ti miesto. V tomto období prechádza skupina od Opusu k vydavateľstvu Tommü. Habera začiatkom 90. rokov začína popri Teame tiež svoju sólovú dráhu.

90. roky 
Na štvrtom albume sa už za bicie vrátil Marček. Album si produkuje skupina samostatne a nahráva sa v štúdiu, ktoré s pomocou Pavla Skýbu postavia Antalík a Dočekal. V roku 1993 vychádza album Team 5, na ktorom si v jednej piesni po prvýkrát sólovo zaspieval Dušan Antalík. V roku 1995 vyhlasuje Team ročnú pauzu.

Nový album Voľná zóna vyšiel v roku 1997. Bol to jediný album, na ktorom nespieval Habera, namiesto neho tu za mikrofónom stál Roman Révai okrem piesne Moc mladá, ktorú naspieval Antalík. Išlo tiež o posledný album s Bohušom Kantorom. Na albume sa nepodieľali ani Milan Dočekal a Ivan Marček, za toho druhého tu hral Ďuso Petrus.

Návrat Haberu a súčasnosť 
V roku 1997 sa Habera do Teamu vrátil. Ďalší album 7edem vychádza o rok na to a pochádza z neho pieseň Krátke lásky. Ku skupine sa pridáva trvalý hosť Juraj Tatár (klávesy). Marček sa znovu vracia za bicie na albume Mám na teba chuť (2002). Okrem titulnej piesne je známou aj skladba Slovník cudzích snov. V roku 2003 natočila skupina koncertný album Live in Praha. Zatiaľ posledné dva albumy sú Team X a Team 11, vydané v rokoch 2004, respektíve 2007.

V decembri 2011 kapela oznámila na svojej internetovej stránke konanie rozlúčkového turné na rok 2012. Pavol Habera k tomu povedal: "Po takmer 30 rokoch od vzniku TEAMu chceme uzavrieť jednu mimoriadnu a úspešnú kapitolu našich hudobných životov a najlepší spôsob je zahrať našim fanúšikom a predviesť sa im v tom najlepšom svetle." Podľa oznamu sa malo turné skladať zo slovenskej a českej časti pričom česká časť mala názov Česká Pojišťovna Habera a Team final tour 2012. Česká Pojišťovna bola exkluzívnym partnerom českej časti turné. TEAM plánoval odohrať koncerty v šiestich slovenských a desiatich českých mestách. Kapelu na turné sprevádzala martinská formácia Horská Chata.

V máji 2014 zomrel bubeník Ivan Marček. Jeho náhradníkom je Marcel Buntaj.

Členovia

Súčasná zostava 
 Pavol Habera – spev a príležitostná gitara (1988 – 1995, 1999 – súčasnosť)
 Dušan Antalík – gitara (1980 – súčasnosť)
 Ivan Válek – basa (1980 – súčasnosť)
 Juraj Tatár – klávesy (2000 – súčasnosť)
 Marcel Buntaj – bicie (2014 – súčasnosť)
 Matěj Morávek – gitara (2014 – súčasnosť, koncertný člen)

Bývalí členovia 
 Ivan Marček – bicie (1980 – 1988, 1992 – 1995, 2001 – 2014) (zomrel v roku 2014)
 Milan Dočekal – klávesy (1980 – 1995, 1999 – 2009, 2011 – 2012), spev (1980 – 1988)
 Bohuš Kantor – klávesy (1986 – 1999)
 Erich Siegel – bicie (1989 – 1991)
 Ďuso Petrus – bicie (1996 – 1998)
 Roman Révai – spev (1996 – 1998)
 Emil Frátrik – bicie (2000)

Diskografia

Single 
 1986:  Beh / Internátne ráno - Opus 9143 0648, SP
 1987:  Veľké slová / Na jednej lodi - Opus 9143 0677, SP
 1987:  Bratislavská lýra 87:  Espresso Orient - Robo Grigorov So Skupinou Midi / Kúsok pravdy - Team - Opus 9143 0673, SP
 1989:  Diera do sveta / Minca vo vzduchu - Opus 9143 0724, SP
 1989:  Lietam v tom tiež / Odvrátená strana tvojej tváre - Opus 9143 0712, SP
 1990:  Change / Roxy  - , SP vydané v UK
 1991:  Čo s tým? / Ženská menom panika - Tommü Records, SP
 1993:  Život je nuda / S tebou bez teba - Tommü Records, CD
 1996:  Nebo poď k nám - Ena Records, CD
 2002:  Mám na teba chuť ... - B&M Music, CD
 2007:  Ako málo - Universal Music, CD
 2015:  Viem, čo cítíš - Pavol Habera & Team - BrainZone, CD

Albumy 
 1988 – Team - Opus 9313 2045, LP, MC
 1989 – Team 2 – Prichytený pri živote - Opus 9313 2170, LP, MC
 1990 – Team 3 - Opus 91 2312 -2331, LP, MC
 1991 – Team 4 - Tommü Records, LP, MC, CD
 1993 – Team 5 - Tommü Records, LP, MC, CD
 1996 – Team 6 – Voľná zóna - Ena Records, CD
 2000 – Team 7 – 7edem - Forza Music, MC, CD
 2002 – Team 8 – Mám na teba chuť :-) - B&M Music, MC, CD
 2003 – Team 9 – Live in Praha
 2004 – Team X''' - Universal Music, CD
 2007 – Team 11 -  Universal Music Group, CD

 Výberové albumy 
 1994: Team - Hity - Music 42, CD
 1997: Best of Team - Bonton Music Slovakia, CD
 2000: Team – Zlaté hity - Tommü Records, CD
 2002: Pavol Habera & Team Best of – Piesne o láske - Popron, CD
 2005: Best Of 1988-2005 - Universal Music, 2CD
 2006: Gold - Opus 91 2744-2, 2CD, edícia: Gold 
2007: Pavol Habera & Team - Největší Hity - Universal Music Group, Reader's Digest Výběr, 3CD
 2009: Team / Prichytený pri živote - Opus 91 0106-2, 2CD , edícia: Opus 100 
 2016: Od A po Zet - Opus 91 2888-2, 3CD, edícia: Kolekcia 1-2-3 Tri v jednom'' V Forze/Opuse  album bolo rozdelené do troch cd podľa abecedy: CD I. (A - L), CD II. (L - S), CD III. (S - Ž)

Turné 
 2003 - Poděbradka TEAM Tour
 2005 - TEAM X Tour
 2008 - Pavol Habera a Team - Best Of Tour
 2012 - Habera & Team Final Tour
 2016 - Habera & Team 33 Tour
 2019 - Habera & Team 2019 Tour

Literatúra

Referencie

Iné projekty

Externé odkazy 
 

 
Slovenské rockové hudobné skupiny
Esperantská hudba
Hudobné skupiny z 1980